​Syövän hoito on haastavaa ja syöpätutkijat ovat yleisesti luopuneet käsityksestä, että yksi, kaikkiin syöpätyyppeihin toimiva syöpähoito olisi löydettävissä. Sen sijaan tutkijat ovat pyrkineet löytämään eri syöville juuri niihin vaikuttavia täsmälääkkeitä. Kuitenkin suurin osa täsmälääkkeillä tehdyistä kliinisistä kokeista on tuottanut pettymyksen, eikä niillä ole saatu merkittävää tehoa syövän hoidossa. Suurimpana syynä tähän on katsottu olevan syöpäsolujen kyky mukautua hoitoihin ja löytää tapoja kiertää lääkkeiden vaikutukset.
Tulokset voivat tehostaa täsmälääkkeiden vaikutusta
Translaationaalisen lääketieteen yhdessä johtavista julkaisusarjoista, Science Translational Medicinessa, eilen julkaistussa artikkelissa tutkimusryhmä tutki, miten fosfataasi PP2A:n aktiivisuuden lisääminen vaikuttaa yli 200 täsmälääkkeen tehoon pahanlaatuisissa keuhkosyöpäsoluissa.
Erityisesti keuhkosyöpien hoidossa tutkittujen MEK-kinaasiin vaikuttavien täsmälääkkeiden teho oli riippuvainen PP2A:n aktiivisuudesta. Ryhmä osoitti, että näiden täsmälääkkeiden teho voidaan täysin kumota, jos PP2A:n toiminta estetään. Toisaalta lisäämällä jarrun tehoa PP2A:ta aktivoimalla, MEK-estäjien vaikutus muuttui pelkästään solujen kasvua estävästä soluja tappavaksi.
Tutkimuksen merkitystä lisää se, että tutkimusryhmällä oli käytössä uudenlaisia suun kautta annosteltavia PP2A:n aktivisuutta lisääviä lääkemolekyylejä. Niitä annostelemalla tukijat pystyivät osoittamaan, että MEK-kinaasiestäjien vaikutus kokeellisiin keuhkosyöpäkasvaimiin muuttui syövän kasvua hidastavasta syöpäkasvaimien kokoa pienentäviksi.
– PP2A-jarrua aktivoivat lääkkeet ovat siis täysin uusi mahdollisuus syövän hoitoon. Nyt julkaistujen tulosten perusteella niitä käyttämällä voitaisiin mahdollisesti tehostaa useiden jo nyt käytössä olevien täsmälääkkeiden hoitovaikutusta, Kauko uskoo.
Yhteistyöhankkeeseen kuului tutkijoita Turun yliopistosta, Helsingin yliopistosta, Case Western Universitysta (USA) ja Icahn School of Medicine at Mount Sinaista (USA). Suomalaisten tutkimusryhmien työtä rahoittivat Sigrid Juseliuksen säätiö, Suomen Akatemia ja Syöpäsäätiö.
Artikkeli “PP2A inhibition is a druggable MEK inhibitor resistance mechanism in KRAS mutant lung cancer cells” on julkaistu Science Translational Medicine -lehdessä 18.7.2018: http://stm.sciencemag.org/content/10/450/eaaq1093
Julkaistu 19.7.2018 8:30 , Päivitetty 19.7.2018 8:37